钦定古今图书集成/明伦汇编/官常典/第681卷 > 胡宿
## 钦定古今图书集成/明伦汇编/官常典/第681卷 > 胡宿

按《宋史》本传：“宿字武平，常州晋陵人。登第为扬子尉。

将抵死，宿疑而讯之，囚惮棰楚不敢言，辟左右，复问，
久乃云：旦将之田，县吏缚以赴官，莫知其故。宿取具
狱翻阅，探其本辞，盖妇人与所私者杀其夫而执平”
民以告也。知湖州，前守滕宗谅大兴学校，费钱数十
万。宗谅去，通判、僚吏皆疑以为欺，不肯书历。宿诮之
曰：“君辈佐滕侯久矣，苟有过，盍不早正？乃阴拱以观，
俟其去而非之，岂昔人分谤之意乎？”坐者大惭谢。其
后湖学为东南最，宿之力为多。筑石塘百里，捍水患，
民号曰胡公塘，而学者为立生祠。久之，为两浙转运
使，召修起居注、知制诰。入内都知杨怀敏坐卫士之
变，升为和州都监。未几，召入，复故职。宿封还词头，且
言：“怀敏得不穷治，诛死已幸，岂宜复在左右？”命遂寝。
庆历六年，京东、两河地震，登、莱尤甚。宿兼通阴阳、五
行、灾异之学，乃上疏曰：“明年丁亥，岁之刑德，皆在北
宫。阴生于午而极于亥，然阴犹强而未即伏，阳犹微
而不能胜，此所以震也。是谓龙战之会，其位在干。若
西北二边不动，恐有内盗起于河朔。又登、莱视京师
为东北少阳之位，今二州置金坑，多聚民凿山谷，阳
气耗泄，故阴乘而动。宜即禁止，以宁地道。”时以为迂
阔。明年，王则果以贝州叛。皇祐五年正月，会灵宫灾。
是岁冬至郊，以二帝并配。明年大旱，宿言：“五行火，礼
也。去岁火而今又旱，其应在礼，此殆郊丘并配之失
也。”即建言：并配非古，宜用迭配如初。时议者谓士大
夫年七十当致仕，其不知止者，请令有司按籍举行
之。宿以为非优老之义，当少缓其期法，武吏察其任
事与否，勿断以年，文吏使得自陈而全其节，及言：皇
祐新乐与旧乐难并用，礼部间岁一贡士，不便当用
三年之制。皆如其言。唐介贬岭南，帝遣中使护以往。
宿言：“事有不可测，介如不幸道死，陛下受杀直臣之
名。”帝悟，追还使者。迁翰林学士、知审官制院。李仲昌
开六塔河，民被害，诏狱薄其罪，宿请斩以谢河北，仲
昌由是南窜。兖国公主下降，将行册礼，宿谏曰：“陛下
昔封两长主，未尝册命，今施之爱女，殆非汉明帝所
谓‘我子岂得与先帝子等之义也’。”泾州卒以折支不
时给，出恶言，且欲相扇为乱。既寘于法，乃命劾三司
吏，三司使包拯护弗遣。宿曰：“泾卒固悖慢，然当给之
物，越八十五日而不与，计吏安得为无罪？拯不知自
省，公拒制命，纪纲益废矣。”拯惧，立遣吏。韩琦守并州，
请复其节镇。宿言：“参、商为仇雠之星，国家受命于商
丘，而参为晋地。今欲崇晋，非国之利也。宋兴，削平四
方，并最后服，故太宗不使立于方镇，八十年矣，宜如
故便。”议遂止。后琦秉政，卒复之，拜枢密副使。曾公亮
任雄州，赵滋颛治界河事，宿言于英宗曰：“忧患之来，
多藏于隐微，而生于所忽。自滋守边北人，捕鱼伐苇，
一切禁绝，由此常与斗争。南北通好六十载，内外无
患。近年边遽来上，不过侵诬尺寸，此城砦之吏，移文
足以辩诘，何至于兴甲兵哉？今搢绅中有耻燕蓟外
属者，天时人事未至，而妄意难成之福。愿守两朝法
度，以惠养元元，天下幸甚。”宿以老，数乞谢事。治平三
年，罢为观文殿学士、知杭州。明年，以太子少师致仕，
未拜而薨，年七十二。赠太子太傅，谥曰文恭。宿为人，
清谨忠实，内刚外和，群居不哗笑，与人言，必思而后
对，故临事重慎，不辄发，发亦不可回止。居母丧三年，
不至私室。其当重任，尤顾惜大体。在审官、刑院，择详
议官，有在选中者，尝监征榷，以水灾负课。同列谓小
累不足白，宿竟白之，而荐其才足用，仁宗听纳。同列
退而诮曰：“公固欲白上，傥缘是不用，奈何？”宿曰：“彼之
得否，不过一详议官。宿平生以诚事主，今白首矣，忍
以毫发欺乎？为之开陈，听吾君自择尔。”少与一僧善，
僧有秘术，能化瓦石为黄金。且死，将以授宿使葬之。
宿曰：“后事当尽力，他非吾所冀也。”僧叹曰：“子之志未
可量也。”其笃行自励，至于贵达，常如布衣时。子宗炎，
从子宗愈、宗回。